P r e d k l a d a c i a    s p r á v a

Rada pre colnú spoluprácu so sídlom v Bruseli (Svetová colná organizácia) už v roku 1953 vo svojom Odporúčaní o vzájomnej administratívnej pomoci z 5. decembra 1953 konštatovala, že porušovanie colných predpisov pôsobí negatívne na hospodárske a finančné záujmy jednotlivých štátov. Svojim členom odporučila preskúmať možnosti uzavretia bilaterálnych alebo multilaterálnych dohôd, na ktorých základe by bolo možné ďalej rozvíjať vzájomnú spoluprácu v colných otázkach. Vychádzajúc z tohto odporúčania Slovenská republika postupne uzavrela celý rad bilaterálnych dohôd o vzájomnej spolupráci v colných otázkach, napríklad s Českou republikou, Poľskom, Maďarskom, Nórskom, Švédskom, Bieloruskom, Estónskom, Chorvátskou republikou a Uzbeckou republikou.

Predkladaný návrh Dohody medzi vládou Slovenskej republiky a vládou Albánskej republiky o spolupráci a vzájomnej pomoci v colných otázkach (ďalej len „dohoda“) je výsledkom expertných rokovaní medzi predstaviteľmi Ministerstva financií SR, ministerstiev zahraničných vecí oboch zmluvných strán, predstaviteľmi Colného riaditeľstva SR a Generálneho riaditeľstva ciel Ministerstva financií Albánskej republiky. Konečný text dohody bol dohodnutý počas expertných rokovaní v januári 2003 v Bratislave a následne na to sa v auguste 2003 konalo pripomienkové konanie. 

Vzhľadom na vstup Slovenskej republiky do EÚ a z toho vyplývajúcej potreby zosúladenia všetkých dohôd s acquis communautaire je v dohode  zapracovaná klauzula upravujúca výmenu informácií v colných otázkach medzi príslušnými útvarmi Komisie Európskych spoločenstiev a colnými orgánmi Slovenskej republiky, ak sa dotýkajú záujmov Európskej únie. Jej znenie odsúhlasila vláda Slovenskej republiky svojím uznesením č. 1232/2003 pri prerokúvaní materiálu Návrh postupu na dosiahnutie súladu dohôd o spolupráci a vzájomnej pomoci v colných otázkach s právnymi predpismi EÚ/ES.  

Účelom tejto dohody je prostredníctvom spolupráce medzi colnými správami zabrániť porušovaniu colných predpisov a zabezpečiť správne vymeriavanie a vyberanie cla, daní a iných platieb. Dohoda umožňuje vzájomnú výmenu informácií, ktoré súvisia s porušovaním colných predpisov, týkajúcich sa hlavne osôb, tovaru a dopravných prostriedkov, ale aj informácií o nových prostriedkoch a metódach používaných na porušovanie colných predpisov. Dohoda taktiež určuje možnosti vykonávania dohľadu nad osobami, tovarom a dopravnými prostriedkami, o ktorých je známe alebo existuje podozrenie, že porušili alebo sa nimi majú porušiť colné predpisy. Predstavitelia colného orgánu jednej zmluvnej strany sa môžu v jednotlivých prípadoch zúčastniť vykonávania úkonov na území druhej zmluvnej strany s jej súhlasom, alebo  tu vystupovať ako znalci a svedkovia v správnom alebo súdnom konaní. Dohoda ďalej určuje spôsob použitia informácií, písomností a iných oznámení získaných na jej základe. Colné orgány zmluvných strán obidvoch štátov si budú, v súlade s ustanoveniami tejto dohody, vzájomne poskytovať pomoc a všetky informácie bez meškania, z vlastného podnetu alebo na požiadanie, najmä o takých činnostiach, ktoré by mohli predstavovať porušenie colných predpisov jednej zo zmluvných strán, týkajúce sa predovšetkým pohybu a prepravy omamných látok, psychotropných látok a prekurzorov, zbraní, streliva a výbušnín, citlivého a strategického tovaru, ktorý je predmetom osobitnej kontroly, umeleckých predmetov a starožitností, jedov, vecí a látok, ktoré ohrozujú zdravie ľudí a životné prostredie a tovaru, ktorý podlieha vysokej sadzbe cla, daní alebo iných platieb.

Na účely tejto dohody colným orgánom v Slovenskej republike je Colné riaditeľstvo Slovenskej republiky a v Albánskej republike Generálne riaditeľstvo ciel Ministerstva financií. 

Dohoda podlieha vnútroštátnemu schváleniu každej zmluvnej strany a nadobudne platnosť 60 dní po vzájomnom písomnom oznámení oboch zmluvných strán diplomatickou cestou, že boli splnené všetky podmienky ustanovené vnútroštátnymi predpismi na nadobudnutie jej platnosti. 

Uzavretie dohody nebude mať negatívny vplyv na štátny rozpočet, nemá vplyv na zamestnanosť, ani na tvorbu pracovných miest a nemá žiadny environmentálny vplyv.

Navrhovaná právna úprava je v súlade so všeobecnými záväznými zásadami európskeho a medzinárodného práva a so záväzkami iných platných dohôd. Ide o medzinárodnú dohodu, ktorá je podľa vnútroštátnych právnych predpisov zmluvou vládnej povahy. Nezakladá priame práva ani povinnosti fyzických osôb alebo právnických osôb a nepresahuje rámec platnej legislatívy. Z uvedeného dôvodu nie je potrebné vypracovať doložku prednosti medzinárodnej zmluvy pred zákonmi Slovenskej republiky.